เก็บตกการเงิน
เคทีซีส่งช็อปผ่านโทรศัพท์ดึงลูกค้า
10 ธ.ค. 2554

เคทีซีส่งช็อปผ่านโทรศัพท์ดึงลูกค้า
วรวุฒิ นิสภกุลธร รองประธานเจ้าหน้าที่บริหาร สายงานธุรกิจบัตรเครดิต “เคทีซี” หรือ บริษัท บัตรกรุงไทย กล่าวว่า เคทีซีได้เปิดบริการ KTC Flexi by Phone มอบดอกเบี้ยพิเศษสำหรับการแบ่งชำระ นาน 10 เดือน เมื่อสมาชิกรวมยอดใช้จ่ายในแต่ละรอบบัญชีตั้งแต่ 7 หมื่นบาทขึ้นไป เพื่อรับอัตราดอกเบี้ยต่ำพิเศษเพียง 0.59% ต่อเดือน และยอดใช้จ่ายรวมตั้งแต่ 3 หมื่นบาทขึ้นไป รับอัตราดอกเบี้ย 0.69% (ส่วนยอดแบ่งชำระที่น้อยกว่า 30,000 บาท รับอัตราดอกเบี้ยปกติ 0.8% ต่อเดือน และแบ่งชำระได้ตั้งแต่ 3 – 10 เดือน) ตั้งแต่วันนี้29 ก.พ. 2555 
ฟื้นฟูธุรกิจหลังน้ำท่วม
บริษัท ดีลอยท์ ทู้ช โธมัทสุ ไชยยศ ที่ปรึกษาด้านตรวจสอบบัญชี ภาษีและกฎหมาย บริหารความเสี่ยง และ ที่ปรึกษาด้านบริหารจัดการธุรกิจและการเงิน ร่วมกับสมาคมส่งเสริมสถาบันกรรมการบริษัทไทย ขอเชิญร่วมงานสัมมนา เรื่อง การบรรเทาผลกระทบทางธุรกิจจากวิกฤตน้ำท่วม เพื่อให้ความรู้ผู้ประกอบการถึงหลักการสำคัญในการฟื้นฟูธุรกิจที่ได้รับผลกระทบจากน้ำท่วม โดยเนื้อหาจะครอบคลุมทั้งแนวทางในการเคลมสินไหมประกันภัย สิทธิประโยชน์ต่างๆ ทางภาษีอากร ตลอดจนการจัดทำบัญชีสำหรับกิจการที่ประสบภัยน้ำท่วม โดยมี ดร.ปรเมธี วิมลศิริ รองเลขาธิการคณะกรรมการพัฒนาการเศรษฐกิจและสังคมแห่งชาติ กล่าวปาฐกถาพิเศษ หัวข้อ “เอาชนะความยากลำบากในการฟื้นฟูเศรษฐกิจหลังน้ำท่วม” ในวันพุธที่ 14 ธ.ค. 2554 เวลา 08.30-12.30 น. ณ ห้องคริสตัล โรงแรมพลาซ่า แอทธินี กรุงเทพฯ